
Hinigugma nga kongregasyon ni Kristo, 

Daghan kanato ganahan matulog sa adlawng Sabado. Labi na gayod sa mga batan-on. Kung 
batan-on ka pa, murag lami kaayo nga matulog nga walay mata-mata. Hangtod nga naa 
mosablig ug bugnaw nga tubig sa imong nawong. Lawom kaayo ang imong tulog ug kalit lang 
nga ang imong inahan o amahan, igsoon ba kaha, mosulod sa imong kwarto ug sabligan ka ug 
pinakabugnaw nga tubig. 

Unsay nahitabo sa atong teksto sama usab nianang nga hitaboa. Si Juan ug ang iyang ministeryo 
usa ka bugnawng tubig nga gisablig sa Dios sa nawong sa Iyang katawhan aron pukawon 
sila. Nihit ang propesiya - mura gani nga, sa tibuok panahon, nahilom ang propesiya. Taliwala 
sa mga tawo adunay pipila, sama ni Simeon ug Anna (babaye nga propeta), nga nagahulat gayod 
sa Mesiyas. Apan daghan sa uban ang nanghikatulog. Diyutay lamang ang pagpakabana o 
pagpangandoy sa katumanan sa mga saad sa Dios. Ngani hinuon, ang ilang gitagaag bili mao 
kung unsa lamang ang ilang kasamtangang kahimtang - ang ilang nasod ug katawhan nailalom 
sa pagdumala sa Roma ug sa iyang mga alipores. Ang nagdilaab nga isyu mao kung unsaon nila 
paghigawas sa Romanhon panggamhanan. Mao kini ang kahimtang samtang si Juan nagwali ug 
nagbautismo. 

Sa paagi nga gilarawan ni Marcos ang ministeryo ni Juan, si Juan niabot nga nagsangyaw sa pag- 
abot sa kaluwasan. Ang unang mga bersikulo sa atong teksto nahimong titulo niini nga 
libro. Gisultihan kita nga mao kini ang sinugdanan sa maayong balita ni Kristo, ang Anak sa 
Dios. Gipili ni Marcos nga ingon niani ang pagsugod sa maong sugilanon sa maayong balita sa 
kaluwasan pinaagi sa paghatag pagtagad sa ministeryo ni Juan, usa ka ministeryo nga daan nang 
gitagna sa Daang Tugon. Sa mga pulong sa Malachi 3: 1 ug Isaiah 40:3, atong makita nga 
adunay paghulat sa usa ka mag-unang mensahero sumala sa propesiya. Mao kini si Juan nga 
maoy mag-andam sa dalan sa Mesiyas. Siya mao ang magsablig sa bugnaw nga tubig ngadto sa 
nawong sa Israel aron andamon sila sa pag-abot ni Kristo. 

Importanteng mahibaloan nga gibuhat kini ni Juan sa deserto ug sa Suba sa Jordan. Adunay 
mensahe niini. Ang Israel kinhanglan moagi latas sa deserto ug Suba sa Jordan aron makaabot 
sa Yutang Saad. Ang deserto ug Suba sa Jordan maoy mga pag-andam o mga lakang ngadto sa 
pinakadako nga nahitabo nga kaluwasan sa Daang Tugon. Mao nga angayan lamang nga si Juan 
didto sa deserto, didto taliwala sa Suba sa Jordan, magsablig ug bugnaw nga tubig sa nawong sa 



Israel aron pukawon sila. Ug sultihan sila pag-usab nga ang kaluwasan ania ug mangandam 
sila. Mao nga karon madunggan nato ang pulong sa Dios nga igawali sa temang, 

GIANDAM NI JUAN ANG DALAN ALANG KANG GINOONG 
JESUS 

Sa iyang ministeryo madungong nato ang tawag alang sa: 

1. Paghinulsol 

2. Pagwali 

3. Pagpakabana 

1. Sa iyang ministeryo madungong nato ang tawag alang sa paghinulsol. 

Ang bersikulo 4 nagusulti kanato nga si Juan nagwali mahitungod sa bautismo sa paghinulsol 
alang sa kapasayloan sa mga sala. Daghan siyag gitudlo gikan niining pipila lamang ka mga 
pulong. Kinahanglan nato kini homayhimayon aron masabtan gayod nato kung unsa ang giwali 
ni Juan. 

Una sa tanan, kinahanglan nato sabton kung unsa ang bautismo sa daang kasabutan. Usahay 
maghunahuna kita nga ang bautismo usa ka butang nga gihimo lamang sa panahon sa Bag-ong 
Tugon. Apan ang mautod nga ang bautismo nahitabo na sa Daang Tugon. Ang bautismo sa 
Daang Tugon alang sa mga Gentil. Kung ang usa ka dili Judio mahimong kabahin sa katawhan 
sa Dios, adunay tulo ka mga butang nga iyang buhaton: Pagtuli alang sa mga lalaki, bautismo, ug 
mga halad sakripisyo. Ang mga natawo ng Judio dili na kinahanglan ug bautismo. Ang 
bautismo mura ra ug ritwal nga paghinlo alang sa mga Gentil. Wala gayod kini klaro nga gisugo 
sa Daan Tugon, apan usa lamang sa mga gimbuhaton gawas sa Bibliya nga gitudlo sa mga Judio 
gatusan ka mga tuig sa wala pa matawo si Kristo. 

Mao kini nga ang matuod si Juan wala nagtudlo ug bag-ong butang. Ang mga Judio moila nga 
ang bautismo bahin sa ilang relihiyosong kinabuhi. Ang bag-o hinuon alang kanila mao nga 
kinahanglan sila diay mismo ang bautismohan. Si Juan naga-ingon nga ang katawhan sa Dios 
nahimong mahugaw. Hugaw sila ug kinahanglan ug paghugas. Nahisama ra sila sa mga 
Gentil. Ang sa ingon ana nga kahimtang, dili gayod sila makabantay o makadungog sa tingog sa 
Usa nga Dinihugan sa Dios, ang Mesisyas, ang Kristo. Tungod niini, alang sa usa Judio nga buot 
magpabunyag kang Juan, usa kini ka dako nga lakang. Ang pagpabunyag kang Juan sama ra nga 
nag-ingon siya nga "Kinahanglan ako malimpyuhan. Mahuagaw ako ug makasasala. Sama 
lamang ako sa mga Gentil." Nagapasabot lamang kini nga siya nagpaubos gayod sa Dios. 

Si Juan nagwali nga ang mga Judio kinahanglan modawat niining pagbunyag. Gilarawan kini ni 
Marcos nga bunyag sa paghinulsol alang sa kapasayloan sa mga sala. Ang pagbunyag sa 
paghinulsol. Unay pasabot niana? Kini bunyag nga may kalabotan sa paghinulsol. Kung ang 
mga Judio mahinulsulon, nan kining bunyag alang kanila. Aron maklaro, atong tan-awon sa 
makadiyot kung unsay kahulogan sa paghinulsol. Sa Daang Tugon, ang pulong paghinulsol mao 



ang metanoeo [ginalitok 'metah-no-eh-o']. Ang literal nga pasabot mao ang pagbag-o sa 
hunahuna. Mao ang pagbaton ug bag-ong panghuna-huna. Sa niini nga particular nga higayon, 
ang mga Judio kinahanglan nga bag-ohon nila ang ilang panghunahuna mahitungod sa daghang 
mga butang. Nasayop sila sa sa ilang gilauman ug gitinguha. Naglaom sila nga adunay pulitikal 
nga kagawasan gikan sa mga Romanhon imbes unta nga maglaom sila sa Mesiyas. Nasayop sila 
mahitungod sa ilang kaugalingon. Mahinanbugon sila nga nagmugna ug sugo ug balaod nga 
naglubog na hinuon sa tinuod nga kahulogan and sentro sa Kasulatan - mao ang pag-abot a 
Mesiyas. Nasayop sila mahitungod sa Dios. Nagtuo sila nga ang Dios mahimuot sa mga buhat 
sa balaod nga gawas lamang, nga dili kinasingkasing. Nagtuo sila nga pwede nila maangkon ang 
pabor sa Dios pinaagi sa mga maayong buhat. Dinhi ug sa uban pang mga butang, ang ilang 
hunahuna ug binuhatan sukwahi sa unsay sakto. Ug ang gamut niining tanan mao ang 
garbo. Alang kanila, ang kahulugan sa paghinulsol mao ang pagpaubos sa ilang kaugalingon and 
pagdawat sa bunyag ni Juan isip maoy pagpakita sa ilang pagpaubos. 

Karon angayan lamang nga hatagan pagtagad nga kining paghinulsol giingon nga mao ang 
"kapasayloan sa mga sala." Pwede kining sabton nga nag-ingon nga ang mga tawo mapasaylo 
lamang sa ilang mga sala kung sila maghinulsol ug modawat sa pagbunyag ni Juan. Ato kining 
makita nga sulat sa Bag-ong Tugon, apan daling malimtan nga nia pa diay kini sa panahon sa 
Daang Tugon. Sa panahon sa Daang Tugon, ang kapasayloan sa mga sala adunay kalabutan sa 
sistema sa sakripisyo. Tungod kay aduna kini koneksyon sa pag-abot ni Kristo, ang sistema sa 
sakripisyo mao ang paagi nga ang mga sala mapasaylo sa Daang Tugon. Nagpasabot ba kini 
nga ang pagbunyag ni Juan usa na ka bag-ong pamaagi? Maghunahuna ba kita nga adunay duha 
na ka pamaagi aron mapasaylo ang mga sala? Nga pwede kang mamimil kung pinaagi ba sa 
mga sakripisyo o sa paghinulsol ug pagpabunyag kang Juan? Dili. Dumdoma nga ang sulat ni 
Marcos mubo lamang. Wala niya gisulti kanato ang tanan nga gisulti ug gibuhat ni Juan o sa 
mga nakadungog kaniya nga nagwali. Kung tinu-od gayod sila nga naghinulsol, ila gayod 
untang talikdan ang pagsimba nga basi sa ilang kaugalingong kabubut-on. Ang tinuod nga 
naghuninulsol maghalad gayod ug mga sakripisyo ug sa maong paagi makadawat ug 
kapasayloan sa mga sala. Tan-awa, si Juan wala naghatag ug bag-ong pamaagi sa kaluwasan ug 
kapasayloan. Iya na hinuon gitultolan ang mga tawo balik sa Dios ug sa iyang mga 
pamaagi. Gitultulan na hinoon niya ang mga tawo balik sa Kasulatan nga nga nagtudlo kang 
Kristo. 

Sa maong paagi, giandam ni Juan ang mga tawo alang sa ministeryo ni Kristo. Tungod kay ilang 
gipaubos ang ilang mga kaugalingon ug nakasinati ug repormasyon, ang mga Judio mahimong 
makapaminaw na sa pagwali sa Mesiyas. Ug mao gayod kini ang atong makita nga nahitabo, 
bisan kon sa ginagmay lamang diha sa ebanghelyo matod kang Marcos. 

Ug unsa man kini alang kanato? Atong pamalandungan sa makadiyot. Aduna bay mga paagi nga 
kita, sama sa mga Judio sa panahon ni Juan, nga nagpakyas pagsabot niining tanan? Aduna bay 
mga paagi nga kita, mga katawhan sa Dios karon, kinahanglan sabligan ug mabugnaw nga tubig 
sa atong mga nawong aron makamata? Sa atong iglesia ug sa atong kaugalingong kinabuhi, asa 
ba kita nanghikatulog ug nahikalimot sa mga importanteng butang? Mga igsoon, usa sa mga 
makuyaw nga mahitabo karon mao nga mahimo kitang komportable sa simbahan ug sa 
katilingban. Mahimo nga dili na kita makigbugno kay nahimong masayon ang atong kinabuhi 
ug walay pagdili kanato nga magkinabuhi sa atong relihiyon. Nagaingon sila nga ang Satanas 



ganahan ug panagbingkil, apan usahay ang pagkamalinawon mahimo usab nga dulaanan ni 
Satanas. Ang kalinaw nga atong natagamtaman karon sa atong iglesia ug sa katilingban 
mahimo ng panahon sa espiritwal nga pagtubo. Apan usab mahimo nga ang daghan kanato 
manghikatulog. Usahay gibalewala nato kining mga butanga. Nahimo kitang mga taphaw nga 
Kristohanon, o kaha mga Kristohanon nga nahiuyon na sa kultura. Ang iglesia nahimo natong 
palibot sa pamilya ug mga higala, apan mao ra kana. Sa asa kaha nga kita karon, isip iglesia ug 
tagsa-tagsa ka magtutuo kinahanglan maghinulsol ug mahigmata aron mahimong katawhan sa 
Dios sumala sa iyang pagtawag kanato? Kini angayan natong hunahunaon. 

Mopadayon kita gikan ngari ug atong tan-awon ang elemento sa propesiya sa ministeryo ni Juan 

2. Sa ministeryo ni Juan atong nadungog ang tawag sa pagwali. 

Atong nakita nga kini nga teksto nahitabo sa Daang Tugon nga panahon. Ngani, atong masulti 
nga si Juan maoy katapusan nga propeta sa Daang Tugon. Si Marcos ug ang ubang nagsulat sa 
ebanghelyo nagpahayag nga si Juan nagsul-ob ug sanina nga binuhat sa buhok sa kamelyo ug 
aduna siyay bakus nga panit sa mananap. Ang 2 Hari 1:8 naghatag usab ug samang paglarawan 
kang propeta Elijah. Ug sa ebanghelyo ni Juan, sa pagkadungog nila nga siya dili mao ang 
Mesiyas, ang una nilang gihunahuna nga siya mao si Elias. Si Juan klaro kaayo nga adunay 
gayoy pagkapropeta sa iyang panagway. Si Juan usa ka propeta. 

Sa Daang Tugon, ang mga propeta gipadala sa Dios aron ipadayag ang iyang kabubut-on ug 
pagtudlo sa mga tawo. Usahay malimot kita nga ang propesiya dili sama sa mga pagpanagna sa 
kapalaran. Usahay ang propesiya sama niana, apan kasagaran ang propesiya sa Daang Tugon 
nahitungod sa pagbag-o ug pag-aghat. Ang Dios makigsulti pinaagi sa propeta aron sa pagtudlo 
sa iyang katawhan ug bililhon nga mga butang. Usahay ang mensahe adunay kalabutan sa 
paghukom. Kung ang mga tawo daw haruhay na, ang Dios mosulay ug mouyog kanila pinaagi 
sa mensahe sa propesiya. Usahay ang mensahe mahitungod sa kahupayan ug kaluwasan. Kung 
ang katawhan nag-antos, ang Dios moabot uban ang mga pulong sa pagdasig ug paglaum. 

Kaning duha ka bahin Makita nato sa kinatibuk-an sa ministeryo ni Juan sa mga ebanghelyo. Si 
Juan niabot aron magwali ug paghukom ug kaluawasan. Apan sa ebanghelyo ni Juan, and 
Balaang Espiritu naghatag gayod ug pagtagad sa bahin sa kaluwasan sa ministeryo sa 
pagpropesiya ni Juan. Gisuginlan kita nga an gang iyang ministeryo adunay kalabutan sa 
pagpasaylo sa mga sala. Gisuginlan kita nga daghang mga tawo gikan sa Judea ug erusalem ang 
nagpunsisok ngadto kang Juan. Gisultihan kita nga ilang gisugid ang ilang mga sala ug 
nagpabunyag. Sa sulat ni Marcos, ang Balaang Espiritu wala nagsulti kanato mahitungod sa 
panaglantugi batok ni Juan ug mga Pariseo - sama sa gisulat sa ebanghelyo ni Juan (lain nga 
Juan). Wala nato mabasa diri ang mahitungod sa paglain sa mga tahop ug sa kalayo nga dili 
mapalong, ang mga anak sa bitin, o ang hatsa nga gition na sa gamut sa kahoy - nga atong 
nabasa sa Mateo. Wala, kay si Marcos mas naghatag ug pagtagad sa pagpropesiya sa 
pagmantala sa kaluwasan sa katawhan. 

Ang mensahe ni Juan, sumala sa gisugilon ni Marcos, mahitungod sa Mesiyas nga naa na sa 
pultahan. Wala pa Siya mosulod, apan hapit na gayod. Mao kini ang gisaad nga Mesiyas nga 
maoy magdugmok sa ulo sa bitin. Mao kini ang magtuman sa tanang mga saad sa Dios sa 



kasabutan. Mao kini ang gilandong sa mga sakripisyo ug seremonyas sa mga balaod ni 
Moises. Hapit na gayod Siay moabot. Samtang nagatindog sa deserto, sa Suba sa Jordan, si 
Juan nagsangyaw nga ang Kristo mianhi aron pagdala sa katawhan ngadto sa Yutang Saad sa 
kapahulayan sa Dios. Ang tibuok nga katuyoan sa ministeryo ni Juan mao ang pag-andam sa 
mga tawo alang nianang dakong adlaw nga si Kristo mopakita na sa tanan. 

Si Juan gilarawan sa pulong nga Griyego (1;7) nga nagpasabot "magwawali (herald)." Ang 
magwawali adunay espesyal nga trabaho sa karaang kapanahonan. Ang magwawali tigdala sa 
mensahe gikan sa Hari. Siya ipadala aron sa pagsibya sa mga maayong balita alang sa 
Hari. Ang iyang mensahe mao ang mensahe sa maayong balita sa Hari. 

Ug ang maayong balita mao nga ang Hari moabot na. Ang Mesiyas sa Dios nga may gahom nga 
labaw sa tanan nga nag-una ng miabot. Ang Dinihogan sa Dios nga bisan si Juan dili gani 
ikatandi , and Dinihogan sa Dios nga bisan si Juan dili takos nga magtangtang sa mga hikot 
Iyang sandalyas. Kini nga propesiya maayong balita alang sa katawhan sa Dios ug kini 
gimantala uban ang paglaum nga ilang giandam ang ilang mga kaugalingon alang sa iyang pag- 
abot. Kung ikaw mahibalo nga oabot na ang Hari, ntural gayod nga mangandam ka. 

Sa pagpakita na ni Kristo sa dayag, si Juan usab naghinayhinay na pagpakaubos. Ang trabaho ni 
propeta Juan natapos na. Si Kristo nga Hari mao nay mohimo sa trabaho. Si Kristo nga Hari 
gidihogan usab nga Kristo nga Propeta. Apan, sa paglabay sa panahon, si Kristo nagtudlo usab 
ug mga propeta ilalom kaniya. Pagkahuman niya mikayab sa langit, si Kristo nagpadayon sa 
iyang pagkapropeta pinaagi sa iyang mga apostoles ug sa uban pa. Kita karon nasikapon nianang 
"uban pa." Kita nakaambit sa iyang dihog. Kita usab mga propeta. Mao nga kita usab gitawag 
aron sa pagsangyaw nga maisogon ug madanihon sa pag-abot sa Hari. Kita magsangyaw nga 
Siya mianhi na alang sa kaluwasan. Kita magsangyaw usab nga mobalik siya aron sa 
pagluwas. Kinsa man ang atong sangyawan. Natural lamang nga atong hunahunaon nga 
kadtong mga dili magtotoo ang atong sangyawan, ug apil gyud sila niini. Apan karon, basihan 
nato ang atong nabasa nga teksto. Si Juan dili misyonaryo nga magwawali sa paagi nga gipadala 
siya sa ubang mga nasod nga wala pa makadungog sa maayong balita. Si Juan propeta alang sa 
nasod sa Israel. Siya nagtrabaho una sa tanan diha sa mga katawhan nga natudloan na sa 
Kasulatan, bisan kun dili esnakto kanunay ang gitudlo kanila. Si Juan wala namuhat diha sa mga 
Gentil, apan sa mga nawala nga karnero sa Israel. 

Mao nga diha ta magkuha ug basihan. Kung sundon nato ang teksto, and atong buluhaton sa 
pagkapropeta nagsugod dinhi sa niining katawhan sa Dios. Kita magdinasigay sa matag-usa sa 
pagmata sa kamatuoran nga si Kristo mianhi na sa pagluwas. Kita magdinasigay sa matag-usa sa 
pagmata sa kamatuoran nga si Kristo moanhi pag-usab aron kumpletohon ang atong 
kaluwasa. Ato kining buhaton isip isigkamagtutuo, isig ka igsoon, pinaagi sa pagtuon sa Iyang 
mga pulong ug uban pang mga paagi. Apan ako gayod lakbitan kon sa unsang paagi mabuhat 
nato kini sa atong mga pamilya. Ang uban nagtuo nga ang espiritohan nga pagtudlo sa mga bata 
responsibilidad sa iglesia ug sa eskuylahan. Sa ato pa, nga ang atong mga kabataan diha unang 
makakuha ug espirituhanong nutrisyon gikan a mga pastor ug mga magtutudlo sa eskuylahanm, 
ug sa uban pa tingali. Apan mga igsoon, pag-abot sa mga kabataan, ang unang paghidungog nila 
sa pagwali dili gikan sa mga pastor o mga magtutudlo ,kondili gikan sa mga ginikanan, labina sa 
amahan. Sa makadaghan natong mabasa sa Kasulatan nga ang mga ginikanan mao unang 



responsible alang sa espirituhanong pagtubo sa ilang mga anak. Ang pinakamaayong lugar nga 
mahitabo kini mao ang regular nga adlaw-adlawng pinamilya nga pagsimba. Dili nako tuyo nga 
hisgutan ang mga pamaagi niani. Igo na nga mahibaloan nato nga kung kita nagtinguha nga ang 
atong mga anak (mga anak sa Dios sa tinud-ay lamang) mag-alagad sa Dios sa mahinungdanon 
nga paagi, kinahanglang seryosohon nato ang pinamilya nga pagsimba. Ang mga pamilya karon 
daw bisi na, apan kinahanglan nga mangita kita ug pag-agi nga makahatag pa kita ug igong 
panahon alang niini. Kinahanglan mangita kita mga pamaagi sa pagtudlo ug pagdisipulo sa 
atong mga anak aron nga sila usab madhimo niini sa ilang mga ana ug sa uban. Ang isyu mao 
gayod ang kung unsa ang prayoridad sa atong kinabuhi. Kinsa ug unsa ang labing importante 
alang kanato? Si Kristo ba nga mianhi ug mobalik pag-usab? O si kinsa ug unsa ba? Unsa man 
nga mensahe isip mga propeta ang atong ihatag sa matag usa, labaw na sa atong mga anak? 

Karon atong tan-awon sa makadiyot ang tawag sa pagpakabana sa ministeryo ni Juan 

3. Sa iyang pagpamuhat, nadungog nato ang tawag sa pagpakabana. 

Sa gilakbitan ko na, ang pagpamuhat ni Juan usa ka pagpukaw. Sama sa ubang pagpamukaw, 
kini mahitungod sa oras o panahon. Si Juan nahibalo kung unsa ng orasa kadto. Apan ang 
katawhan sa Israel wala mahibalo. Si Juan nahibalo ang takna sa pag-abot sa Mesiyas naiabot 
na. Ang mga tawo wala mahibalo. Kinahanglan nga pahibal-on niya sila nga nabuhi sila 
taliwala sa nagpanghitabo nga kasaysayan sa pagluwas. 

Nabuhi sila sa tugkaran sa pinakadako nga hitabo sa kasaysayan sa kaluwasan. Nabuhi sila sa 
pagsira sa panahon sa Daang Tugon ug sa pagsugod sa Bag-ong Kasabutan. Sa mubong panahon 
sa tulo ka tuig, ang sistema sa sakripisyo sa Daang Kasabutan matuman na. Ang tabil sa templo 
matunga na, simbolo nga ang Dios humana sa mga pamaagi sa templo. Pagkadakong butang nga 
mabuhi niining panahona! 

Tulo ka tuig. Hamubo lamang gayod nga panahon. Daghan niaadtong nakadungog sa wali ni 
Juan nakakita pa nga ang propesiya sa bersikulo 8 nga natuman. ""Ako nagabautismo kaninyo sa 
tubig, apan siya magbautismo kaninyo sa Espiritu Santo." Sulo sa tulo ka tuig, daghan kanila 
ang naa didto sa Jerusalem sa adlaw sa Pentecostes nga diin ang Balaang Espirito gibubo a mga 
tinun-an. Mao kadto ang bautismo nga gihisgutan ni Juan. Kadtong nanagpanuo milantaw 
pagbalik niining tanan nga natingala. Gisulti ni Juan ug mao gayod ang nahitabo. Sigurado ako 
nga daghan kanila kung unsa kadako nga pribilihiyo nga mabuhi niadtong mga panahona. 

Apan ania kita karon. 2000 ka tuig na ang nilabay. Nabuhi kita pagkahuman na sa pagkayab ni 
Kristo sa langit. Nabuhi kita humana ang Pentecostes. Ang mahimong mahitabo kanato mao 
nga mawala kanato ang pagpakabana na nia gihapon kita sa nagapanghitabo pa kasaysayan sa 
kaluwasan. Ang mahimong mahitabo kanato nga malimot kita sa atong mga pribilihiyo. Ang 
libro nga nagpangidad na ug usa ka libo ka tuig nagsugilon kanato niining tanan apan mahimo 
kita nga way pagpakabana. 

Nahibalo ba kita kung asa kita niining kasaysayan? Nagtuo ba gayod kita nga ang pagbalik ni 
Kristo pwedeng mahitabo sa bisan unsang orasa, nga maghatod kanato sa umalabot nga 
kapanahonan? Ang atong kinabuhi ba nagpakita nga kita gayod nagatuo niini? 



Gipamalandungan ba nato uban ang pagpasalamat ang mga pribilihiyo nga nabuhi kita niining 
panahona? Hunahunaa kuno. Naa na kitay kumpleto nga Bibliya. Ngani kitang tanan pwede na 
nga makapanag-iya ug Biblia - ngani kitang tanan makabasa na niini - ug kani nga mga 
kamatuoran makakurat sa mga magtutuo sa unang mga panahon. Dili lamang kana, nabuhi kita 
uban ang Balaang Espirito a atong mga kasing-kasing, ang gamhanang Dios kauban nato. Imo 
ba kanang gipamalandungan? O kaha imo lang kana gibalewala? Kung sama ka kanako, murag 
kadtong ulahi ang akong gakabuhat. Paghatag ug panahon karon ug sultihi ang imong 
kaugalingon ug pamalandongi, "Ako nabunyagan na sa Balaang Espirito." Unsa may kahulugan 
niana kanimo? Dato kita ug dako may nga pribilihiyo. Magpasalamat gayod kita. 

Mga igsoon, kinahanglan kita mahibalo kung asa na kita sa kasaysayan ug kinsa kita. Natural, 
wala kita mahibalo kon kanus-a ang Manluluwas mobalik. Apan ang atong teksto nagdasig 
kanato sa pagbuka sa atong mga mata. Pabilin kita nga magmata! Nianhi na ang Ginoong 
Jesus. Mobalik Siya pag-usab - uban ang gahom ug kaluwasan. AMEN. 



